
	COMISIA PENTRU MUNCĂ ŞI PROTECŢIE SOCIALĂ



	Bucureşti,
	26 februarie 2008

	Nr.
	27/596


R A P O R T

asupra proiectului de Lege privind aprobarea Ordonanţei de urgenţă a Guvernului nr. 121/2007 pentru modificarea şi completarea Ordonanţei de urgenţă a Guvernului nr.5/2003 privind acordarea de ajutoare pentru încălzirea locuinţei, precum şi a unor facilitaţi populaţiei pentru plata energiei termice
În conformitate cu prevederile art.95 şi 115 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. PLx 904 din 19 decembrie 2007, cu dezbaterea pe fond în procedură de urgenţă, a proiectului de Lege privind aprobarea Ordonanţei de urgenţă a Guvernului nr. 121/2007 pentru modificarea şi completarea Ordonanţei de urgenţă a Guvernului nr.5/2003 privind acordarea de ajutoare pentru încălzirea locuinţei, precum şi a unor facilitaţi populaţiei pentru plata energiei termice.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.1502/30.10.2007)

· avizul favorabil al Comisiei juridice, de disciplină şi imunităţi (nr.31/1393/06.02.2008)

· avizul favorabil al Comisiei pentru administraţie publică, amenajarea teritoriului şi echilibru ecologic (nr.26/2152/05.02.2008)


Proiectul de lege are ca obiect reglementarea unor măsuri prin care să se asigure protecţia socială a populaţiei în perioada sezonului rece.

Comisia propune Plenului Camerei Deputaţilor aprobarea proiectului de lege în forma prezentată întrucât s-a impus adoptarea unor măsuri imediate în vederea stabilirii cadrului legal care să prevadă neafectarea cuantumului drepturilor deja stabilite, ca urmare a creşterii veniturilor populaţiei.


S-au avut în vedere următoarele aspecte:

· până la data intrării în vigoare a Ordonanţei de urgenţă a Guvernului nr.111/2007, prevederile Hotărârii Guvernului nr.1197/2007 şi-au produs efectele, în sensul că au fost completate de către solicitanţi formularele de cerere şi declaraţie pe proprie răspundere şi au fost stabilite drepturile la ajutorul pentru încălzirea locuinţei de către primari, prin dispoziţie. 

· nu au putut fi luate în calcul la stabilirea veniturilor familiei sau persoanei singure majorările prevăzute de Ordonanţei de urgenţă a Guvernului nr.111/2007, precum şi de alte acte normative care reglementează majorări ale veniturilor populaţiei.
· reanalizarea cererilor şi a drepturilor deja stabilite de către primari ar conduce la întârzierea acordării drepturilor de ajutor la încălzirea locuinţei şi, respectiv, la neplata facturilor de energie termică, gaze naturale ori la achiziţionarea combustibilului necesar încălzirii locuinţei.

Proiectul de lege face parte din categoria legilor organice, conform prevederilor art.73 alin.(3) din Constituţia României, republicată. 

La dezbaterile care au avut loc în şedinţa comisiei din 19 februarie  2008 au participat, în conformitate cu prevederile art.55 din Regulamentul Camerei Deputaţilor, din partea Ministerului Muncii, Familiei şi Egalităţii de Şanse:

· d-na Denisa Pătraşcu – Secretar de Stat

· d-l Dumitru Călinoiu – director.

La lucrările comisiei au fost prezenţi 17 deputaţi, din totalul de 18 membri ai comisiei.

Raportul comisiei a fost adoptat cu 14 voturi pentru şi 2 voturi împotrivă.
Proiectul de lege a fost adoptat de Senat în şedinţa din 12 decembrie 2007.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.

PREŞEDINTE,



SECRETAR,



Gheorghe Barbu


Kerekes Károly 

Şef serviciu, 

Consilier Elena MESAROŞ

Întocmit,

Expert Adriana Emilia BREAZU

